འདུལ་ཁྲིམས་ཀྱི་མངའ་བདག་ཐམས་ཅད་མཁྱེན་པ་ལ་ཕྱག་འཚལ་ལོ། །འདྲེན་མཆོག་སྣང་བ་མཐའ་ཡས་ངུར་སྨྲིག་གར་གྱི་རྣམ་པར་རོལ་པ་༸པཎ་ཆེན་ཐམས་ཅད་མཁྱེན་པ་བློ་བཟང་དཔལ་ལྡན་ཡེ་ཤེས་ཀྱི་༸བཀའ་ལུང་ལྟར་གསར་དུ་བསྐྲུན་པའི་བདེ་མོ་དགའ་ལྡན་ཆོས་འཁོར་གླིང་གི་དགེ་འདུན་རྣམས་ཀྱི་ཁྲིམས་སུ་བཅའ་བའི་རིམ་པ་མདོར་བསྡུས་ཙམ་ཞིག་གི་ཡི་གེར་འགོད་པ་ལ། ཐོག་མར་འཇུག་པ་པོ་རྟེན་གྱི་གང་ཟག་ནི་རབ་དགེ་སློང་། འབྲིང་དགེ་ཚུལ། མཐའ་མ་ཡང་བར་མ་རབ་བྱུང་དུ་སྒྲུབ་པ་ངེས་པར་དགོས། ཕྱོགས་གཞན་ནས་གནས་དབྱུང་བྱས་པ་ཞུགས་མི་ཆོག །ཞྭ་མོ་ཟླ་གམ་ཤམ་ཐབས་སོགས་མཁོ་བའི་ཡོ་བྱད་རྣམས་ཚང་བར་བྱས་ཏེ་གྲྭ་ཚང་གསུམ་པོ་གང་དུ་ཞུགས་རྒྱུའི་བླ་མར་མཇལ་ཏེ་དགེ་བསྐོས་སོ་སོར་ངོ་སྦྱོར་བྱས་ཏེ་ཚོགས་སུ་འགྲོ། ཚོགས་ཆོས་གྲྭར་འགྲོ་འདུག་སོགས་སྤྱོད་ལམ་གྱི་རིམ་པ་ཆོས་འདུལ་བའི་དགོང་(དགོངས)དོན་ལྟར་བྱེད་པ་མ་གཏོགས། ཁྱིམ་པ་སུན་འབྱིན་དུ་འགྲོ་བའི་རིགས་གཏན་ནས་བྱེད་ས་མེད། ཞལ་འདོན་མགོ་སྐྱབས་འགྲོ་ནས་མཇུག་བསྟན་འབར་མའི་བར་གྱི་འདོན་ཆོས་སྤྱོད་རྣམས་ཚགས་སུ་ཚུད་པ་དགོས། ཇ་བག་གཅིག་ཡན་ཆད་རེ་བའི་དངོས་པོ་རྐུས་པ། ནག་ཆང་ལ་ལོངས་སྤྱད་པ། ལས་སྣེ་ལ་ལག་འཐབ་བྱས་པ། འདུ་ཁང་གྲྭ་ཁང་སྤྱི་ཁང་སྤྱི་རྫས་སོགས་ལ་ཤོར་རྒྱུག་ལག་འཇོག་བྱས་པ། ཁྱིམ་པ་ལྟ་བུའི་ལག་ཆ་བཟུང་སྟེ་འཐབས་འཛིངས་བྱས་པ། གྲྭ་ཚང་ཕན་ཚུན་དཀྲུག་ཤིང་བྱས་པ། སྡེ་སྒྲིགས་ཚོ་སྒྲིགས། མི་དཔུང་གྲྭ་སྡེབས་བྱས་པ་སོགས་བྱུང་ན་གནས་དབྱུང་བྱེད་པ་མ་གཏོགས་ངོ་ཆེན་འཛུལ་མཐའ་ཙམ་ཡང་ཞུ་ས་མེད། དེ་ཡང་གོང་སྨོས་ཀྱི་དོན་རྣམས་གྲྭ་ཚང་རང་རང་གི་བླ་མ་ལས་སྣེས་བཅའ་ཡིག་འདིའི་དོན་ལྟར་ཁྲིམས་གནོན་དགོས། མ་ཆོད་ན་སྤྱི་སོར་རྒྱུ་མཚན་བཤད། ཚོགས་འདུ་ཆེ་བ་བསགས་ནས་ཐག་ཆོད་པ་བྱེད། ལས་སྣེ་ལ་ཁ་འཐབས་བྱས་པ་བྱུང་ན་བབས་འོས་ཀྱི་ཆད་པ་འགེལ། གྲྭ་ཚང་གསུམ་པོ་ཐུན་མོང་དུ་འགྱེད་བཏང་ན་ཕྱི་ནང་གང་ནས་ཡིན་ཀྱང་སྤྱི་སོར་འཇོགས་པ་དགོས་པས་དགོང་(དགོངས)འཇག་མཛོད། ཤིང་བྱ་ཟླ་༡༠ཚེས་༡༥ལ།། །།